A TANÁCS HATÁROZATA
(2005. május 10.)
a nemzeti központi bankok külső könyvvizsgálóiról szóló 1999/70/EK határozatnak a Nationale Bank von België/Banque Nationale de Belgique és a Bank of Greece külső könyvvizsgálói tekintetében történő módosításáról
(2005/377/EK)
AZ EURÓPAI UNIÓ TANÁCSA,
tekintettel a Központi Bankok Európai Rendszere és az Európai Központi Bank Alapokmányáról szóló, az Európai Közösséget létrehozó szerződéshez csatolt jegyzőkönyvre és különösen annak 27.1. cikkére,
tekintettel az Európai Központi Bank által az Európai Unió Tanácsának küldött, a Bank of Greece (1) és a Nationale Bank von België/Banque Nationale de Belgique (2) külső könyvvizsgálóiról szóló, 2005. április 7-i EKB/2005/7 és EKB/2005/8 ajánlásra,
mivel:
(1)
Az Európai Központi Bank (EKB) és az euró-rendszer nemzeti központi bankjainak beszámolóit az EKB kormányzótanácsa által ajánlott és az Európai Unió Tanácsa által jóváhagyott független külső könyvvizsgálóknak kell ellenőrizniük.
(2)
A Nationale Bank von België/Banque Nationale de Belgique (a továbbiakban: az NBB/BNB) jelenlegi külső könyvvizsgálóinak megbízása lejárt, és nem kerül megújításra. Ennélfogva a 2005. pénzügyi évtől kezdődően külső könyvvizsgálók kinevezése szükséges.
(3)
Az NBB/BNB - közbeszerzési szabályaival összhangban - az Ernst & Young Bedrijfsrevisoren/Réviseurs d'Entreprises társaságot választotta új külső könyvvizsgálójának, és az EKB megítélése szerint a kiválasztott könyvvizsgáló megfelel a kinevezéshez szükséges követelményeknek.
(4)
Az EKB kormányzótanácsa azt ajánlotta, hogy e külső könyvvizsgáló megbízása három évre szóljon, és egyszer megújítható legyen.
(5)
A görög jog alapján ugyanaz a külső könyvvizsgáló nem nevezhető ki négy pénzügyi évnél hosszabb időszakra. Ennek megfelelően Charalambos Stathakis (aki a két jelenlegi külső könyvvizsgáló egyike) megbízása nem újítható meg. A görög jog alapján a Bank of Greece külső könyvvizsgálója továbbra is az Ernst & Young (Hellas) Certified Auditors SA társaság maradhat, amennyiben a felelős partner személye módosul.
(6)
A Bank of Greece úgy határozott, hogy a 2005. pénzügyi évben az Ernst & Young (Hellas) Certified Auditors SA társaság lesz az egyetlen külső könyvvizsgálója, és az EKB megítélése szerint a társaság megfelel az ilyen kinevezéshez szükséges követelményeknek.
(7)
Az EKB kormányzótanácsa azt ajánlotta, hogy e külső könyvvizsgáló jelenlegi megbízása fennmaradjon, és egyéves, megújítható időtartamra szóljon.
(8)
Helyénvaló az EKB Kormányzótanácsának ajánlását követni, és az 1999/70/EK határozatot (3) ennek megfelelően módosítani,
A KÖVETKEZŐKÉPPEN HATÁROZOTT:
1. cikk
Az 1999/70/EK határozat 1. cikkének (1) bekezdése helyébe a következő szöveg lép:
„1. A Tanács jóváhagyja az Ernst & Young Bedrijfsrevisoren/Réviseurs d' Entreprises társaságot mint a Nationale Bank von België/Banque Nationale de Belgique külső könyvvizsgálóját a 2005. évtől kezdődően hároméves időszakra, amely egyszer megújítható.”
2. cikk
Az 1999/70/EK határozat 1. cikkének (12) bekezdése helyébe a következő szöveg lép:
„12. A Tanács jóváhagyja az Ernst & Young (Hellas) Certified Auditors SA társaságot mint a Bank of Greece külső könyvvizsgálóját a 2005. pénzügyi évre, egyéves, megújítható időszakra.”
3. cikk
Erről a határozatról az EKB-t értesíteni kell.
4. cikk
Ezt a határozatot az Európai Unió Hivatalos Lapjában ki kell hirdetni.
Kelt Brüsszelben, 2005. május 10-én.